ดัชนีหุ้น 12 มี.ค. ปิดลบ 0.97 จุด
หุ้นไทยซื้อขายสูงสุดนับตั้งแต่ก่อตั้งตลาดถึง 8.6 หมื่นล้าน ขณะที่แรงเทขายกดดัชนีลดลง 0.97 จุด
12 มี.ค. 2556

หุ้นไทยซื้อขายสูงสุดนับตั้งแต่ก่อตั้งตลาดถึง 8.6 หมื่นล้าน ขณะที่แรงเทขายกดดัชนีลดลง 0.97 จุด
ตลาดหุ้นวันที่ 12 มี.ค. ดัชนีหุ้นแกว่งตัวมาปิดตลาดที่ระดับ 1,576.68 จุด ลดลง 0.97 จุด หรือ 0.06% มูลค่าการซื้อขาย 86,277.65 ล้านบาท นับว่าทำสถิติสูงสุดนับตั้งแต่ก่อตั้งตลาด หากไม่นับวันที่มีการซื้อขายหุ้นชินคอร์ปเมื่อวันที่ 23 ม.ค. 2549 ด้วยมูลค่าถึง 9.4 หมื่นล้านบาท
5 อันดับหุ้นที่มีการซื้อขายสูงสุด 
1.NWR ปิดที่ 5.10 บาท เพิ่มขึ้น 0.16 บาท หรือ 3.24% มูลค่าการซื้อขาย 3,546 ล้านบาท
2.ADVANC ปิดที่ 234 บาท เพิ่มขึ้น 10 บาท หรือ 4.46% มูลค่าการซื้อขาย 3,352 ล้านบาท 
3.SUSCO ปิดที่ 5.50 บาท เพิ่มขึ้น 1.26 บาท หรือ 29.72% มูลค่าการซื้อขาย 3,310 ล้านบาท 
4.TRUE ปิดที่ 7.35 บาท ลดลง 0.15 บาท หรือ 2% มูลค่าการซื้อขาย 2,724 ล้านบาท 
5.DTAC ปิดที่ 1.25 บาท เพิ่มขึ้น 0.16 บาท หรือ 14.68% มูลค่าการซื้อขาย 2,521 ล้านบาท
นายวรุฒม์ ศิวะศริยานนท์ ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ตลาดหุ้นปิดเป็นลบหลังปรับตัวขึ้นมามากพอควรซึ่งก่อนหน้านี้ดัชนีตลาดหุ้นไทยปรับขึ้นมาแล้วไม่ได้ลงไป เพราะดัชนีหุ้นดาวโจนส์ของสหรัฐทำนิวไฮติดต่อกัน 3-4 วัน แต่เมื่อถึงจุดนี้ไม่มีปัจจัยใหม่เชิงบวกเข้ามาเพิ่มเติมมีเพียงปัจจัยลบเดิมที่เป็นเรื่องใหญ่ยังคงอยู่ทั้งผลการเลือกตั้งอิตาลีที่ยังไม่ชัดเจนและการปรับลดงบประมาณของสหรัฐที่ยังค้างอยู่
ขณะเดียวกันหุ้นที่ราคาปรับขึ้นมามากแล้วและเป็นโอกาสขายออกมาเพื่อล็อกผลกำไรของนักลงทุนจึงมีแรงขายทำกำไรออกมามากกว่าแรงซื้อ ดัชนีหุ้นแม้จะพยายามผ่าน 1,580 จุดไปให้ได้แต่ในที่สุดก็ปรับลงมาแนวโน้มพรุ่งนี้ยังไม่มีปัจจัยใหม่ที่เป็นเรื่องบวกเข้ามาและน่าจะถึงเวลาที่ตลาดจะปรับฐานรอบนี้แล้วเพราะขึ้นมาเร็วมากในช่วงเวลาอันสั้น ซึ่งไม่เฉพาะหุ้นไทยแต่รวมถึงดาวโจนส์ด้วย